'বিএনপি ক্ষমতায় এলে এক রাতেই শেষ আওয়ামী লীগ'
বিএনপি ক্ষমতায় এলে এক রাতেই শেষ আওয়ামী লীগ-যুগান্তরের শিরোনাম। ঢাকায় শোক দিবসের এক আলোচনায় আওয়ামী লীগের সাধারণ সম্পাদক এবং সড়ক পরিবহণ ও সেতুমন্ত্রী ওবায়দুল কাদের বিএনপির বিরুদ্ধে এমন অভিযোগ করেন।
তিনি বলেছেন, নির্বাচনে শেখ হাসিনা হেরে গেলে বাংলাদেশ হেরে যাবে। গরিব মানুষদের বাঁচাতে হলে শেখ হাসিনাকে জেতাতে হবে। ওই অনুষ্ঠানে ওবায়দুল কাদের আরো বলেন, "বিএনপি ক্ষমতায় এলে মুক্তিযুদ্ধ, গণতন্ত্রকে গিলে খাবে। বাংলাদেশকে পাকিস্তান, আফগানিস্তান বানাবে এটা তাদের ধান্দা।"
এই বিষয়টি উঠে এসেছে বেশ কয়েকটি দৈনিকের শিরোনামে। বিএনপি ক্ষমতায় গেলে এক রাতেই শেষ করে দেবে – ওবায়দুল কাদেরের বক্তব্য দিয়ে শিরোনাম করেছে বণিক বার্তা। এতে বলা হয় রাজধানীর মিরপুরে গতকাল খাদ্যসামগ্রী বিতরণের এক অনুষ্ঠানে এ মন্তব্য করেন আওয়ামী লীগের সাধারণ সম্পাদক।
তিনি বিএনপিকে উদ্দেশ্য করে বলেন, "তাদের মুখে মধু অন্তরে বিষ। তারা বলে ক্ষমতায় এলে আওয়ামী লীগের কোনো ক্ষতি হবে না। কী সুন্দর কথা। এমনিতেই তারা আমাদের নিঃস্ব করে দিয়েছে। ক্ষমতায় এলে বাকিটা এক রাতের মধ্যেই শেষ করে দেবে।"
শনিবার বিকেলে জাতীয় শোক দিবস উপলক্ষে ঢাকা মহানগর উত্তর আওয়ামী লীগের আলোচনাসভায় এসব কথা বলেন।
কালের কন্ঠ আওয়ামী লীগ-বিএনপি নিয়ে পাশাপাশি দুটি শিরোনাম করেছে। যার একটি বিএনপির মুখে মধু অন্তরে বিষ। বিএনপির সমালোচনা করে আওয়ামী লীগের সাধারণ সম্পাদক ওবায়দুল কাদের বলেছেন, "তাদের মুখে মধু অন্তরে বিষ। তারা বলে, ক্ষমতায় এলে আওয়ামী লীগের কোনো ক্ষতি হবে না। কী সুন্দর কথা! এমনিতে তারা আমাদের নিঃস্ব করে দিয়েছে। তারা ক্ষমতায় এলে বাকিটা এক রাতের মধ্যে শেষ করে দেবে।"
অপর খবরটির শিরোনাম আওয়ামী লীগের কোথাও যাবার জায়গা নেই।  বিএনপির স্থায়ী কমিটির সদস্য আমীর খসরু মাহমুদ চৌধুরী গতকাল এমন মন্তব্য করেছেন চট্টগ্রামে।
ইংরেজি দৈনিক ডেইলি সানের শিরোনাম - BNP to wipe out AL overnight if it comes to power: Quader
সমকালের প্রধান শিরোনাম ডেঙ্গুতে এত মৃত্যুর দায় কার। খবরে বলা হয়েছে, এ মৌসুমে ডেঙ্গুতে এখন পর্যন্ত এক লাখের বেশি আক্রান্ত ও পাঁচ শতাধিক মানুষের মৃত্যু হয়েছে– সরকারি হিসাবে এমনটি বলা হলেও বাস্তবে আক্রান্ত ও মৃত্যু অনেক বেশি বলে মনে করেন সংশ্লিষ্টরা। পরিস্থিতি মোকাবিলায় প্রস্তুতি নিয়ে আছে নানা প্রশ্ন। এছাাড়া মশা নিধন কার্যক্রমে দুর্নীতি-জালিয়াতিরও অভিযোগ উঠছে বলেও উল্লেখ করা হয়েছে খবরে।
Dengue Outbreak: Diarrhoea now a key symptom – ডেইলি স্টারের শিরোনাম। বলা হচ্ছে ডেঙ্গুর ক্ষেত্রে ডায়রিয়া এখন অন্যতম প্রধান লক্ষণ। এ বছর অসংখ্য রোগীর এমন অভিজ্ঞতা হচ্ছে যা পরিস্থিতি আরো খারাপ করেছে। চিকিৎসকরা বলছেন এমনটা আগে দেখা যায়নি। বঙ্গবন্ধু শেখ মুজিব মেডিকেল বিশ্ববিদ্যালয়ে ভর্তি হওয়া অন্তত ৪০ শতাংশ ডেঙ্গু রোগী ডায়রিয়ায় আক্রান্ত, পাশাপাশি বমিও করছেন তারা।
দৈনিক সংবাদের শিরোনাম কুমিল্লায় বিএনপির কর্মীসভায় আওয়ামী লীগের হামলা-গুলিবর্ষণ, আহত ১৫। বিস্তারিত বলা হচ্ছে কুমিল্লায় বিএনপির নেতাকর্মীদের উপর আওয়ামী লীগ ও যুবলীগের নেতাকর্মীরা হামলা চালিয়ে ভাংচুর ও গুলি করার ঘটনা ঘটেছে।
শনিবার বিকেলে লালমাই উপজেলায় এ ঘটনা ঘটে। এতে দুইজন গুলিবিদ্ধসহ অন্তত ১৫ জন আহত হয়েছে। তাদের কুমিল্লা মেডিকেল কলেজ হাসপাতালে ভর্তি করা হয়েছে। সন্ধ্যায় বিএনপি সম্মেলন করে এসব তথ্য জানিয়েছে।
বাংলাদেশে অবাধ নির্বাচন নিশ্চিতে পদক্ষেপ দেখতে চায় বৃটেন – মানবজমিনের আরেকটি শিরোনাম। খবরে বলা হয় বাংলাদেশে  একটি অবাধ, সুষ্ঠু, স্বচ্ছ এবং জবাবদিহিমূলক নির্বাচন নিশ্চিতে অর্থপূর্ণ পদক্ষেপ দেখতে চায় ব্রিটেন। সেই সঙ্গে পরস্পরবিরোধী সব রাজনৈতিক দল ও মতের সমর্থকদের নিরাপদে সংগঠিত হওয়ার সুযোগ এবং তাদের প্রচার-প্রচারণা নির্বিঘ্ন করতে প্রয়োজনীয় নিরাপত্তা ও সহযোগিতা দিতে আইনপ্রয়োগকারী কর্তৃপক্ষের প্রতি আহ্বান জানিয়েছে ঋষি সুনাকের নেতৃত্বাধীন ব্রিটিশ সরকার।
ব্রিটিশ প্রধানমন্ত্রীর পক্ষে বাংলাদেশ দেখভালের দায়িত্বপ্রাপ্ত দেশটির ফরেন অ্যান্ড কমনওয়েলথ অফিসের ইন্দো-প্যাসিফিক বিষয়ক প্রতিমন্ত্রী অ্যান ম্যারি ট্রিভেলিয়ান, এমপি এ আহ্বান জানান।
জাতীয় গবেষণা প্রতিষ্ঠানের নেতৃত্বে আমলাদের প্রাধান্য – বণিক বার্তার প্রধান শিরোনাম। খবরটিতে বলা হচ্ছে দেশের জাতীয় গবেষণা প্রতিষ্ঠানগুলোর বড় একটি অংশ পরিচালিত হচ্ছে সরকারি আমলাদের দিয়ে। এ খবরটি মূলত সম্প্রতি ভারতের সফল চন্দ্রাভিযানের প্রেক্ষাপটে বাংলাদেশের মহাকাশ গবেষণা নিয়ে গত কয়েকদিন ধরে আলোচনায় থাকা তুলনামূলক চিত্র নিয়ে করা হয়েছে।
খবরে বলা হয়েছে জাতীয় গবেষণা প্রতিষ্ঠানগুলোর প্রধান হিসেবে দায়িত্ব পালন যারা করছেন, তাদের অনেকেরই আবার সংশ্লিষ্ট বিষয়ে প্রায়োগিক অভিজ্ঞতা নেই। শিক্ষাজীবনে পড়াশোনার ক্ষেত্রও ছিল পুরোপুরি ভিন্ন। কেউ কেউ পদাধিকারবলে আবার কেউ সরকারের নিয়োগের ভিত্তিতে এসব প্রতিষ্ঠানের নেতৃত্ব দিচ্ছেন।
NBR seeks direct access to taxpayers’ bank details এটি দ্য বিজনেস স্ট্যান্ডার্ডের প্রধান শিরোনাম। এতে বলা হয়েছে, করদাতাদের ব্যাংক অ্যাকাউন্টে সরাসরি প্রবেশের সুবিধা চায় জাতীয় রাজস্ব বোর্ড। এনবিআর মনে করছে, এতে করফাঁকির বিরুদ্ধে তাদের লড়াইটা সহজ হবে।
একই সাথে টাকা পয়সার লেনদেন পর্যবেক্ষণ করতে পারবেন তারা। এ লক্ষ্যে ভ্যাট অনলাইন প্রজেক্ট অফিস বাংলাদেশ ব্যাংকের সাথে মিলে কাজ করছে।
অর্থ সংকটে এফডিআর ভেঙে খাচ্ছে বাপেক্স – দৈনিক যুগান্তরের খবর। বলা হচ্ছে চরম অর্থ সংকটে পড়েছে সরকারি মালিকানাধীন বাংলাদেশ পেট্রোলিয়াম প্রোডাকশন অ্যান্ড এক্সপ্লোরেশন কোম্পানি (বাপেক্স)। নিয়মিত কার্যক্রম পরিচালনা করার জন্য কোম্পানির হাতে পর্যাপ্ত নগদ টাকা নেই।
আইন অনুযায়ী গ্যাস বিক্রির ওপর ভ্যাট বাবদ পাওয়া অর্থ ৯০ দিনের মধ্যে পরিশোধের বাধ্যবাধকতা রয়েছে। অন্যথায় মোটা অঙ্কের টাকা জরিমানা দিতে হয়। বাধ্য হয়ে বিভিন্ন ব্যাংকের কাছে থাকা এফডিআর ভেঙে এসব অর্থ পরিশোধ করতে হচ্ছে বাপেক্সকে। এ অবস্থায় সরকারি কোষাগারের পাওনা পরিশোধ, টেকসই অনুসন্ধান, নিরবচ্ছিন্ন গ্যাস উৎপাদন কার্যক্রম পরিচালনা এবং বাপেক্সের আর্থিক তারল্য সংকট থেকে উত্তরণের জন্য সরকারের দ্বারস্থ হয়েছে কোম্পানিটি।
নারায়ণগঞ্জে অস্তিত্বহীন তিন সরকারি হাসপাতাল: ১৭ বছর ধরে চলছে চিকিৎসক নিয়োগ, পদন্নোতি, বেতন। দৈনিক সংবাদের প্রধান শিরোনাম এটি। বলা হয় নারায়ণগঞ্জে কাগজে-কলমে চলছে অস্থিত্বহীন তিনটি সরকারি হাসপাতাল। অদৃশ্য হাসপাতালগুলোর নামে বছর বছর চিকিৎসক নিয়োগ, পদোন্নতি, বেতন পেলেও ১৭ বছরেও আলোর মুখ দেখেনি হাসপাতালগুলো।
ফলে সেবা বঞ্চিত হচ্ছে তিন অঞ্চলের মানুষ। হাসপাতালগুলো না হওয়ার পেছনে প্রশাসনিক জটিলতার কারণ দর্শানো হলেও স্থানীয় জনপ্রতিনিধি ও প্রশাসনের সদিচ্ছার অভাব বলে মনে করছে সচেতন মহল।
বিচারের আগেই কারাগারে খাদিজার এক বছর – দৈনিক সমকালের শিরোনাম। খবরটি ডিজিটাল নিরাপত্তা আইনে কারাগারে বন্দি জগন্নাথ বিশ্ববিদ্যালয়ের শিক্ষার্থী খাদিজাতুল কুবরাকে নিয়ে। পুলিশের দায়ের করা দুই মামলায় বিচার শুরুর আগেই এক বছর ধরে কারাগারে তিনি। অথচ যে আইনে তাঁর বিরুদ্ধে মামলা করা হয়েছে, সেই আইনটিই বিভিন্ন মহলের সমালোচনার মুখে বাতিলের সিদ্ধান্ত নিয়েছে সরকার।
২০২০ সালে খাদিজার বিরুদ্ধে মামলা করা হয়। দুই বছর পর গত বছরের ২৭শে আগস্ট পুলিশ তাঁকে গ্রেপ্তার করে। তাঁর বিরুদ্ধে অভিযোগ প্রমাণিত হলে তিন থেকে সাত বছরের সাজা হতে পারে।
এবার শুল্কায়ন মূল্যের প্রভাব পেঁয়াজের বাজারে-কালের কন্ঠের খবর। বলা হচ্ছে পেঁয়াজ রপ্তানিতে ৪০ শতাংশ শুল্ক আরোপের পর এবার শুল্কায়ন মূল্য বাড়িয়েছে ভারত। এর প্রভাব পড়েছে দেশের পেঁয়াজের বাজারে।
বিভিন্ন স্থলবন্দর দিয়ে প্রচুর পেঁয়াজ আমদানির পরও দাম কমছে না। সংশ্লিষ্ট ব্যক্তিরা বলছেন, ভারত পেঁয়াজ রপ্তানিতে বাড়তি শুল্ক আরোপের পর থেকে সিন্ডিকেট করে কিছু অসাধু ব্যবসায়ী এর সুযোগ নিচ্ছেন। এখন শুল্কায়ন মূল্য বাড়ানোর ফলে পেঁয়াজের বাজারে অস্থিরতা বাড়ার আশঙ্কা করা হচ্ছে।
বিশ্ববাজারে দাম কমছে, দেশের বাজারে উল্টো – দৈনিক মানবজমিনের অন্যতম প্রধান শিরোনাম। বলা হয় বিশ্ববাজারে খাদ্যপণ্যের দাম প্রায় দেড় বছর ধরে কমছে। কিন্তু দেশীয় বাজারে তার কোনো সুফল মিলছে না। বরং প্রতিনিয়ত বেড়েই চলছে।
Thousands stranded in flash flood again – ইংরেজি দৈনিক নিউ এজের প্রধান শিরোনাম। বিস্তারিত বলা হচ্ছে রংপুর বিভাগে গত শুক্রবার থেকে আকস্মিক বন্যায় অন্তত ৫ জেলার শত শত লোক ঘরবাড়ি ছেড়ে নিরাপদ আশ্রয়ে গেছে। এছাড়া প্রায় ৩০০ চরে আটকা পড়েছে ১০ হাজারের উপর মানুষ। গত জুন থেকে এ নিয়ে ৮মবারের মতো উত্তরবঙ্গে হঠাৎ বন্যা ধেয়ে আসলো।
ছাত্রীকে নির্যাতন, সংবাদ সংগ্রহ করতে গিয়ে হেনস্তা সাংবাদিক – প্রথম আলোর খবর। এতে বলা হয় বরিশাল শের-ই-বাংলা মেডিকেল কলেজের হলে এক ছাত্রী র‍্যাগিংয়ের শিকার হয়ে অসুস্থ হয়ে পড়েছেন বলে অভিযোগ পাওয়া গেছে। ওই ছাত্রীকে গভীর রাতে দুই দফায় হলের একটি কক্ষে ডেকে নিয়ে দীর্ঘ সময় দাঁড় করিয়ে রেখে গালাগাল, হুমকি এবং মুঠোফোন তল্লাশি করা হয়েছে।
একপর্যায়ে অচেতন হয়ে পড়লে তাঁকে শের-ই-বাংলা মেডিকেল কলেজ হাসপাতালে ভর্তি করা হয়। শনিবার দুপুরে র‍্যাগিংয়ের বিষয়টি নিয়ে মেডিকেল কলেজের একাডেমিক কাউন্সিল নির্যাতনের শিকার ছাত্রীদের বক্তব্য নেয়। এ সময় বেশ কয়েকটি টিভি চ্যানেলের সাংবাদিক সেখানে উপস্থিত হয়ে নির্যাতনের শিকার ছাত্রী ও ছাত্রীর মায়ের বক্তব্য নিতে যান। তখন কয়েকজন শিক্ষক সাংবাদিকদের লাঞ্ছিত করেন।
জাতীয় কবির ৪৮তম প্রয়াণ দিবস আজ। দেশ রুপান্তরের খবর। আজ ১২ই ভাদ্র জাতীয় কবি কাজী নজরুল ইসলামের ৪৭তম মৃত্যুবার্ষিকী। ১৯৭৬ সালের এ দিনে রাজধানীর বঙ্গবন্ধু শেখ মুজিব মেডিকেল বিশ্ববিদ্যালয় হাসপাতালে (তৎকালীন পিজি হাসপাতাল) শেষ নিঃশ্বাস ত্যাগ করেন তিনি।
বাংলা সাহিত্যে বিদ্রোহী কবি হিসেবে সমধিক পরিচিত হলেও কাজী নজরুল ইসলাম ছিলেন একাধারে কবি, সংগীতজ্ঞ, ঔপন্যাসিক, গল্পকার, নাট্যকার, প্রাবন্ধিক, সাংবাদিক, চলচ্চিত্রকার, গায়ক ও অভিনেতা।
তিনি বৈচিত্র্যময় অসংখ্য রাগ-রাগিণী সৃষ্টি করে বাংলা সংগীতজগৎকে মর্যাদার আসনে অধিষ্ঠিত করেছেন।

আওয়ামী লীগের কোথাও যাবার জায়গা নেই